पाक क्रिकेटर तनवीर के खिलाफ पत्नी की शिकायत  
पाकिस्तानी क्रिकेटर सोहेल तनवीर पर उनकी पहली पत्नी नौशीन द्वारा जान से मारने की धमकी देने और गुजारा भत्ता नहीं देने का आरोप लगाया गया है।
पाकिस्तानी क्रिकेटर सोहेल तनवीर पर उनकी पहली पत्नी नौशीन आगा द्वारा जान से मारने की धमकी देने और गुजारा भत्ता नहीं देने का आरोप लगाया गया है। नौशीन ने इस्लामाबाद में शालीमार पुलिस स्टेशन में तनवीर के खिलाफ शिकायत दर्ज कराई है।  तनवीर पिछले हफ्ते पाकिस्तानी टीम के साथ हांगकांग सुपर सिक्सेस टूर्नामेंट के लिए रवाना हुए। वह टिप्पणी के लिए उपलब्ध नहीं थे, लेकिन नौशीन ने पत्रकारों से कहा कि उन्हें पुलिस में शिकायत दर्ज करने के लिए बाध्य होना पड़ा, क्योंकि तनवीर उसे जान से मारने की धमकी दे रहा है और उसने मीडिया को इस मामले से दूर रखने को कहा है।  तनवीर ने नौशीन को बताए बिना इस साल 10 अक्टूबर को दूसरी शादी की थी। नौशीन ने अपनी शिकायत में दावा किया कि वह तनवीर की पहली पत्नी है और उनकी एक बेटी है।  नौशीन ने कहा, मुझे पुलिस रिपोर्ट दाखिल करनी पड़ी, क्योंकि उसने हमारी देखभाल के लिए गुजारा भत्ता देना बंद कर दिया है। वह हमसे संपर्क में नहीं है। मैं सिर्फ अब उसके बारे में इतना जानती हूं कि वह मुझे जान से मारने की धमकी दे रहा है। उन्होंने कहा, मैंने पुलिस को बता दिया है कि वह हमसे कैसा व्यवहार किया करता था। मैंने उसकी धमकियों के बारे में भी बता दिया है।